《西山精舍》
明代·杨荣

西山叠翠峭且奇，山前流水清涟漪。美人筑室得幽胜，独揽秀色褰书帷。

红尘不到柴关静，绿树阴浓昼日迟。书声伊吾出林杪，时有好鸟鸣高枝。

花雨飘香入醽醁，松涛送响来琴丝。以兹游息信得所，况有童冠相追随。

每於大化探至理，登山临水应忘疲。迩来有籍通仙府，别却旧业趋京师。

匆匆相见长干道，命我为题精舍诗。秪今去典常山教，尚有西山猿鹤思。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。